khistorydata/jeongjo-sjw-relations huggingface dataset:
정조 22년 · 목
右議政李秉模啓言嶺南暗行御史呂駿永別單以爲本道還弊實難殫擧而至於大邱府營各庫還上尤無矯捄之策自今以後營各庫糶糴之法一切革罷專屬府倉則公私便當云營還之弊誠如所論而弊之淺深亦自隨時不同且念許多營屬沾漑之資猝難區處第更關問便否於該道恐好矣敎以曾經道伯亦陳所見兼戶曹判書金華鎭曰捧還之際設有些少弊端營庫諸道皆有爲弊營府無異而許多營屬之聊賴亦不可不念其所矯捄之道惟在道伯嚴飭之如何行右承旨李泰永曰營門之設置還穀不但嶺南爲然有監營則必置營穀專爲營屬沾漑之資故至如嶺南之賑恤庫專爲吏奴料條而設置者則今難遽然變通而其糶糴之際許多弊端之甚於府屬繡衣之言誠然矣申飭道伯嚴査痛懲似好矣秉模曰竝罷營倉之難誠如諸議而繡啓旣以民隱爲言則置而勿問亦涉如何請關問論報後稟處從之
정조 22년 · 강
命密陽後漕倉移建事更令本道條列形便具意見論理狀聞後稟處
정조 22년 · 목
右議政李秉模啓言嶺南暗行御史呂駿永別單以爲密陽後漕倉設立之時江水深闊裝載甚易壬子大水之後沙積灘淺小小葉船分運出海遲滯逗遛之弊實爲悶然金海水路裝載甚便云移此設彼恐無不可宜令道臣爛商取捨以便漕運事也金海移倉之論已自壬子之前而人見參差不但拘於移建之弊而至今仍置也繡衣目見形便而有此論列曾經道臣亦多登筵請下詢處之詢于曾經道臣兼戶曹判書金華鎭曰後漕倉不在浦口在於江邊而以其有水道之變遷近多移倉之議而移設形便之如何臣未嘗躬審其所便否未敢臆對行右承旨李泰永曰後漕倉之當初設置於三浪江口未知何取而距海門十餘里地隘灘淺各邑稅米捧之於倉庭輸之於海船耗費之弊遲滯之患不一而足金海旣是接境而海邊可合設倉處亦有數處今若審其利害定其移建則所屬各邑亦必樂從矣秉模曰前道臣之論亦以移設爲便而事係審愼請更令本道條列形便另具意見論理狀聞後稟處從之
정조 22년 · 강
命度支所在鍮尺較正於典則尺度下送八道四都此後繡行以今頒尺度有無考察事添書事目
정조 22년 · 목
右議政李秉模啓言嶺南暗行御史呂駿永別單以爲刑具載在金石而以內下營造尺逐邑摘奸則所謂刑杖多不中式擧多木尺獨尙州鍮尺毫無參差云刑具之未準法尺良由木尺之邑各不同請令該曹造送鍮尺於該道仍令準此造置於各閫邑鎭驛俾無過不及之弊敎以度支所在鍮尺卿其取來較正於典則尺度下送八道四都仍令道臣依所下尺度一一頒給管下邑鎭後狀聞此後繡行以今頒尺度有無考察事添書繡行事目
정조 22년 · 강
命金海鳴旨島公鹽價錢七兩嚴飭道臣無得加捧俾便公私
정조 22년 · 목
右議政李秉模啓言嶺南暗行御史呂駿永別單以爲金海鳴旨島公鹽春秋分捧三千石而以七兩定價發賣爲奴貢給代本米還作發賣雜費及營門需用之資而創出七兩定價之後監色輩之私貿者必與公鹽同爲發賣故公鹽收捧前島民之柴水一切痛禁公鹽上江後私商之載運者不得賣買故公鹽未發賣之時嶺底各邑不得食鹽此爲嶺民之弊今於七兩之內雖減數兩奴貢給代本米還作發賣雜費固無所損而監色輩操切之弊可以不攻自破事也鳴旨島鹽弊島民與嶺底各邑之民有口輒言而其實則效害相參島民若非巡營之力則各閫邑鎭之貿販勢無以支當上流運鹽之數亦難保其廣布此實民人輩見一偏而未見一偏之說也極不過七兩之定式可爲公私俱便而萬一復踵前套有加無減則繡啓所論亦非過語嚴飭道臣減則可也而無得加之如有增價之說復入按廉之行則該道臣隨現重勘從之
정조 22년 · 강
命金海宮房稅納米船價事令道臣行査推給船人形止報來如有別般委折亦令論報
정조 22년 · 목
右議政李秉模啓言嶺南暗行御史呂駿永別單以爲金海府有宮房稅納米二百五十三石船價米四十四石固當出給船人而漕倉色吏積年偸弄至於甲寅綻露船人欲爲推出則密陽府稱以屬公會錄又不出給嚴飭道臣卽令出給事也船價之爲倉吏偸弄已極可訝旣已綻露之後又不徵給於船人亦不成事理而其間委折猶有未詳卽令道臣行査果如繡啓則推給船人形止報來如有別般委折亦令論報從之
정조 22년 · 강
命昨年嶺伯狀啓判付及前後査陳事實嚴飭新道伯使之惕念擧行無敢以癸丑還起事更入繡啓前道臣所請降續事亦爲區別知委
정조 22년 · 목
右議政李秉模啓言嶺南暗行御史呂駿永別單以爲壬子川浦除非沙石堆積者外決無不起之理而永川出道時考閱災册則今災一百五十結不入分俵故嚴覈委折則或歸流來舊陳或稱癸丑還起顧今列邑雖行査陳所得者不過書員輩零瑣之物而許多隱漏自在不論宜令廟堂嚴飭營邑俾有實效事也前道臣李泰永降續勸耕之請卽統指陳田非謂癸丑還起而營邑混淪看得雖以昨年時道臣狀啓言之終未解要領故其時判付極爲嚴截至有狀啓還下送之命爲今營邑之道但當許其當頉査其還起移此充彼將西補東無使癸丑還起之說復行於民間而已今觀繡啓可知營邑之尙未分曉依舊漫漶謹將昨年判付及前後事實嚴明面飭於新道臣使之惕意擧行敎以曾經道臣亦陳所見兼戶曹判書金華鎭曰時結之漸縮專由於災頉之轉加無論甚樣陳自各其道嚴明査櫛則可責效矣行右承旨李泰永曰癸丑白徵之弊實爲嶺民切骨之冤而五六年來漸次還實亦過其半昨年道伯所報今爲三千餘結則其所矯捄恐不至甚難矣然而臣之年前以陳土之降等限年有所狀請蒙允行關列邑而時卽遞任未當秋務矣近聞守令或不無疑眩多以爲癸丑還起同在其中云旣稱還起卽非降續此不難知之事而不爲區別渾同擧論則吏奸民怨其將去益滋甚矣申飭道臣明白知委使守宰吏民更無眩惑之患恐不可已矣敎以依右相所奏爲之而癸丑還起爲嶺民切若之瘼云故昨年飭敎至嚴且於其後狀啓又下別般飭敎俾勿更煩朝廷到今更以此事入於繡啓果何委折筵退後別關嚴飭須勿如前混淪至於前伯所請降續一款叚落各異副嶺民之願此亦區別知委
정조 22년 · 강
命統營穀移貿實數査問該營報來後稟處
정조 22년 · 목
右議政李秉模啓言嶺南暗行御史呂駿永別單以爲統還之以錢代捧各別詳探則永川郡米五十石每石價四兩四錢捧上雖過詳定之價亦非巿直之外此外別無地邑所聞而統穀移貿近又冒禁分排列邑殆無限節奸吏之染指墨倅之憑藉職由於此該營移貿雖稱公用量宜酌定外一切嚴防輸納時補縮情債亦爲痛禁事也統營移貿之弊不可勝言而或防或許蓋緣該營事勢之亦不可不念也向在己酉因統帥狀請以限六千石許貿而自該營運去各邑運納之弊一切嚴禁之意覆啓行會則所當一遵無替而今又登於繡啓其不能恪守定數可以推知該營之濫雜如此墨倅之憑藉立本勢所必至事之可駭莫此爲甚論其事情則移貿一節恐難一切永塞請下詢曾經帥臣處之敎以曾經統帥各陳所見漢城判尹李敬懋曰統營將士支放之需二萬餘石專靠於三道耗條而兩湖耗穀元無船運之例故竝與嶺南之山郡耗條發賣換貿於本道中沿江海各邑者自古伊然而外此坐運之術誠非智慮之所可施矣間有各邑不善擧行弊或滋生之端上自廟堂視作病民之竇每有防禁之論而以嶺南之廣限萬石移貿何足爲弊於民邑乎今以後定以石數嚴立科條吏緣爲奸之弊一切科勘之外恐無地道矣行大護軍趙心泰曰統營之限年許施者寔是朝家軫念支放之德意而行之不過十年弊復如前至登繡啓誠甚可駭而第以該營事勢言之歲辦二萬石穀物然後可以排比而湖海之轉移路阻嶺沿之貯穀不數則勢將取價於湖移貿於嶺此不可一切防禁從今以後毋論該營與各邑違越定數憑藉立本之弊更申法意如有犯科隨現論勘斷不可巳且如輸納時補縮情債一款貸船而給格糧每石只捧數升色落初無情債之徵捧自是該營由來法例每以統穀之移轉必致民冤之紛紜究其弊源所謂各邑餉穀秋捧時以虛殼苟充及其輸納之時簸揚收精見縮居多必再徵縮穀於民民怨之所由起職由於此而虛殼若苟充則補縮之弊無可袪之道此非細故也此後則該營若濫捧更責情債則罪該帥各邑若麤捧再徵縮數則罪守令之意嚴立科條毋或曉貸然後法可嚴而民可支矣漢城左尹徐有大曰近來三南諸邑之所謂統穀耗條漸減已成弊源故自十年以來限六千石許貿以去者又爲已定之例以此爲統營一分支勘之道也臣意則統營卽一大營門也以米石之不敷爲不成樣之境則事體甚悶移貿一款依舊例遵行之外無他道矣秉模曰年前之定數許貿實出於軫念該營之地而弊復登聞罪在冒犯爲先以別單辭意嚴關査問於該營使之無敢漫漶從實報來後稟處從之
정조 22년 · 강
命大邱判官洪履簡令該府拿問嚴處
정조 22년 · 목
吏曹判書金載瓚啓言此慶尙道暗行御史呂駿永書啓也栍邑守令中大邱判官洪履簡河西面四十結民災胡歸書員之囊橐邑外倉近千包還穀反柀該色之幻弄䇹屬之偸取精穀換置麤穀者以四五錢貿取民還仍置庫中白骨徵布二百餘名亦極驚駭爲辭俵災捧還則一任吏奸軍布冤徵則大關邦禁溺職之罪在所難免請令該府拿問嚴處從之
정조 22년 · 강
命密陽府使尹㬘爲先罷黜令該府拿問嚴勘
정조 22년 · 목
吏曹判書金載瓚啓言慶尙道暗行御史呂駿永書啓密陽府使尹㬘數千石之公穀貸用近萬石之臥還反作俱爲犯科而還穀則未捧而色落之捧錢殆近三千餘兩結錢則防納而賑穀之立本者恰滿二千九百之數白骨冤徵多至六百餘石爲辭公穀貸用臥還反作不但極其黟多而至於澴穀之未捧謂捧色落之先爲勒徵者事係法外罪固難赦爲先罷黜其罪狀請令該府拿問嚴勘從之
정조 22년 · 강
命漆谷前府使尹養儉令該府拿問重勘
정조 22년 · 목
吏曹判書金載瓚啓言慶尙道暗行御史呂駿永書啓漆谷前府使尹養儉山倉捧還擧多空殼修城錢未公然取用守番軍錢任意加捧而南倉錢六百兩放債民間尙未收殺爲辭繡啓論列俱係不法不可以已遞有所容貸請令該府拿問重勘從之
정조 22년 · 강
命淸道前郡守申大羽令該府拿處
정조 22년 · 목
吏曹判書金載瓚啓言慶尙道暗行御史呂駿永書啓淸道前郡守申大羽還穀未捧三千餘石而以己捧磨勘營作錢二萬五千兩督捧民間吏鄕作奸爲辭還穀虛錄作錢督捧之罪不可以已遞置而勿論請令該府拿問處之從之
정조 22년 · 강
命永川郡守沈公著令該府拿來嚴問捧口招照法嚴繩
정조 22년 · 목
吏曹判書金載瓚啓言慶尙道暗行御史呂駿永書啓永川郡守沈公著四百石還租之直捧賑所旣沒稱停五百兩私錢之出給倉色將爲立本火稅加捧至於八十一結而諉以朝陽閣修補南䇹錢一千五百兩結錢二千七百兩或爲防結或爲防債以六七分邊兩年取用昨夏牟條幻弄猶屬餘事還穀作錢一千四百餘石而米每石價四兩五六錢租爲二兩而立本則米一石二兩五錢租一石八錢分定單代者九千五百石而吏奴還混入其中白骨徵布爲一百六十三名爲辭諸條犯科若是狼藉永川郡守沈公著爲先罷黜請令該府拿問重勘從之敎以諸般發覺之罪節節痛駭若有嚴畏之心焉敢爲此鄙瑣之事肆行不法乎若不別般勘罪何以懲他待其拿來嚴問捧口招以爲照法嚴繩之地
정조 22년 · 강
命義城縣令金喆淳令該府拿問嚴勘
정조 22년 · 목
吏曹判書金載瓚啓言慶尙道暗行御史呂駿永書啓義城縣令金喆淳二百石倉穀胡爲擅用三百石退停又歸民還營穀作錢徵族民間大同木見退始緣吏奸終又峻捧而吏奴逋六千七百餘石三百餘石則疊出民間三百餘石則以營作例捧上爲辭其不能束濕自歸病民之罪請令該府拿問嚴勘從之
정조 22년 · 강
命新寧縣監南正和令該府拿問處之
정조 22년 · 목
吏曹判書金載瓚啓言慶尙道暗行御史呂駿永書啓新寧縣監南正和還穀單代四千餘石錢還捧上四百餘兩爲辭事雖襲謬罪在違法請令該府拿問處之從之
정조 22년 · 강
命新寧前縣監李龜錫令該府拿問重勘
정조 22년 · 목
吏曹判書金載瓚啓言慶尙道暗行御史呂駿永書啓新寧前縣監李龜錫新舊吏逋七千四百餘石而米四千四百石每石捧價一兩二錢太六百餘石每石捧以七錢租木麥二千餘石每石價捧以六錢勤給民間或許單代或捧本錢殘民之騷擾移徙十居三四爲辭吏逋之勒徵殘民以致流亡者大關不法請令該府拿問重勘從之
정조 22년 · 강
命河陽縣監趙永祥從重推考
정조 22년 · 목
吏曹判書金載瓚啓言慶尙道暗行御史呂駿永書啓河陽縣監趙永祥抄飢太精冤漏太多觴政太過健忘甚多爲辭請從重推考從之
정조 22년 · 강
命淸河縣監金熙澤推考以責來效
정조 22년 · 목
吏曹判書金載瓚啓言慶尙道暗行御史呂駿永書啓淸河縣監金熙澤還穀當捧六千石除其元停退追停退則餘不過數千餘石而未捧反作爲五百餘石倉色幻弄爲二百餘石而分還分賑擧多空殼民情遑急十倍他處三十結民災皆入猾吏之弄奸四十名白骨一任冤布之徵出爲辭還政軍政若是不察則災年弊局不職可知請罷黜敎以公法雖難容貸且聞繡衣之言其非故犯可知迎送之際得斧之勝於失斧有未可必爲先推考以責來效
정조 22년 · 강
命慶尙監司李亨元待賑穀勘簿後令該府拿來以前後罪狀捧口招以聞
정조 22년 · 목
吏曹判書金載瓚啓言慶尙道暗行御史呂駿永書啓監司李亨元數載雄藩別無實蹟災年賑政亦無設施各庫還之峻價捧上歇價出給外受米之私買貢人轉賣他處停退命下之後營穀所停不過十分之一耗條移賣飭敎何如而以數邑發賣言之他邑之移來可以推知爲辭而道臣體重所犯諸條請令廟堂稟處詢于大臣右議政李秉模曰繡啓論列極爲峻切藩任雖重有難仍置該監司李亨元請亟施罷職之典敎以昨年封置之啓待賑畢麥登欲爲開拆處分所擬之律不下於投放則今此罷職薄勘可謂律不當罪繡衣下去之時先從道伯治績使之糾察則觀於啓語難免失之太寬且況所發覺者如非作錢之事皆是弄還之擧職在方面不念委畀之意流弊民邑若是放恣拿致王府照法重勘斷不可已而賑政方訖穀簿棼亂待其勘簿報來後令該府拿來以前後罪狀捧口招以聞
정조 22년 · 강
命守令察訪無顯疵者竝置之
정조 22년 · 목
吏曹判書金載瓚啓言此外守令察訪之別無殊績亦無顯疵者竝置之從之
정조 22년 · 강
命鳥嶺別將韓得祚罷黜
정조 22년 · 목
兵曹判書李時秀啓言卽伏見慶尙道暗行御史呂駿永書啓則鳥嶺別將韓得祚雖勤糴政宜勉松禁爲辭嶺隘禁條松政爲重旣曰宜勉則不嚴可知請罷黜從之
정조 22년 · 강
命大邱營將金處純等之別無毀譽者竝置之
정조 22년 · 목
兵曹判書李時秀啓言慶尙道暗行御史呂駿永書啓大邱營將金處純尙州營將李源然忠州營將崔重敎慶尙監營中軍韓祜增毀譽之間俱無表著請置之從之
정조 22년 · 강
命慈仁縣殺獄罪人朴銀三事令道臣斯速査問
정조 22년 · 목
刑曹判書趙鎭寬啓言嶺南御史呂駿永別單以爲慈仁縣殺獄罪人朴銀三之兄弟互爲元犯事有所論列矣遠外獄情雖難遙度而査官之徑先往復兩人之竝欲償命果如傳說大違法意請令道臣更爲明覈狀聞以爲稟處之地從之敎以寧有如許法理乎所謂初檢官之徑報尤係法外竝待更査後處分而當暑滯囚可悶使之斯速査聞之意嚴飭
정조 22년 · 강
有政吏曹判書金載瓚參議任希存兵曹判書李時秀進
정조 22년 · 목
以徐龍輔爲承旨尹東晚爲大司諫尹行直爲修撰金祖淳爲禮曹參議除邁修爲同經筵朴宗甲韓用龜新通也李秉鼎爲弘文提學沈晉賢爲同春秋尹光濩爲密陽府使尹光心爲永川郡守曺允亨爲知事李書九爲副總管
정조 22년 · 강
命新除密陽府使永川郡守皆令待開門辭朝給馬下送
정조 22년 · 목
敎以兩邑卽賑邑與之次邑今日政新除授密陽府使永川郡守皆令待開門辭朝給馬下送以除夫馬之弊
정조 22년 · 강
遞承旨除龍輔以洪明浩代之尋遞以李晚秀代之竝前望也
정조 22년 · 목
龍輔明浩資是嘉善而左承旨洪義榮乃是嘉義座次違格故政院啓稟有是命
정조 22년 · 강
命來初一日輪對當次人受點後日次待令
정조 22년 · 강
命禁軍甲胄五百部修補時首勞將校加資次勞人分等施賞此後甲胄一新修補時用此例勸弊
정조 22년 · 목
兵曹啓言禁軍所着甲胄五百部一新修補今旣畢役頒給禁軍等處甲胄四部依定式進上而取考本曹謄錄則軍物新備滿千數然後始請賞而今此甲胄只爲五百部不得循例請賞敎以甲胄五百部勝於造燭五十萬箇何論千數內外乎畢役亦甚神速首勞將校加資次勞人亦爲分等施賞後草記此後禁軍甲胄一新修補時皆用此例以爲奬勸之地又啓言依傳敎首勞將校別看役李潤度加資下批次勞人敎鍊官前僉使簡聖魯前判官金啓漢自本曹各木二疋布二疋施賞員役工匠處亦爲考例施賞
정조 22년 · 강
還送畿伯狀本買蟲等節使依初下敎擧行所入以公穀會減
정조 22년 · 목
京畿監司李在學狀啓以爲英陵寧陵局內拾蟲時買蟲與投水之節一遵新頒令式擧行而卽者禮曹關內因右承旨李泰永所啓買蟲一事陵園墓軍及城內坊民之拾役自是流來應行之規不可一例擧論事有依爲之之命矣陵軍拾役自是規例則不可與民人之屢日效勞者一例論之勿論陵軍官隸與民人若其一日拾役者固不必買之或至於多日效勞則給價散買恐合於遵其例恤其勞之道更以此意知委該牧使使之依此擧行敎曰以蟲損之夥然別遣宣傳官檢飭又許買蟲以除邑民多日赴役之弊則昨日承宣所奏非爲本陵也且況宣傳官狀啓與日前下敎道伯想皆見之則此狀啓何以爲之以致該邑擧行之疑眩乎狀啓還下送使之依初下敎擧行所入以公穀會減事令廟堂行會
정조 22년 · 강
命前郡守申大羽拿處分揀
정조 22년 · 목
敎曰難捧之混錄昨年民事何可責也營錢之督納下官體貌亦當然耳況今出入講席豈可以微過遞任乎前郡守申大羽拿處特爲分揀
정조 22년 · 강
召見兵曹判書李時秀于便殿
정조 22년 · 강
召見壯勇使趙心泰外使徐有隣提調鄭民始于便殿
정조 22년 · 목
敎曰內外使本營提調持萬年堤監董書啓入侍
정조 22년 · 강
園所丁字閣階砌石修改時監董留守徐有隣以下施賞有差
정조 22년 · 목
階砌石修補以今月十三日擧行物力取用莞千庫會減當日卯時始役酉時畢役留守徐有隣以畢役形止馳啓敎曰階役意謂將費五六日之工力日吉辰良不日告成有若神助於人功者萬萬奇幸日出而始日入而畢雖曰京鄕善手之咸集而三面修改無異一新則霎時之間若是改觀尤豈非初意之外乎若依各陵園例如例修改則其能當日畢役乎卿等董事之勞其在重其事之意不可無示意卿及地方官差使員等竝與校吏員役京鄕工匠等姓名及定役日字別單狀聞至是該留守以別單馳啓○監董水原府留守徐有隣內下大豹皮一令令徐直修宋厚淵地方官水原府判官金思義陞敍差使員安城郡守曹允植䔉山僉使張世紈各內下筒箇一部策應筦千庫內監羅東旭相當窠調用看役外營將校李元榮邊將待窠卽爲調用徐大喆邊將隨闕差送京將校李珍國安德恒以上各弓子一張內營筦千庫擧行書吏文景訥等四人各木布各一疋庫直金漢濟木一疋赴役守護軍羅尙文等三十六名實役一日各米二斗以上外帑庫京石手韓時雄等十一名實役一日各木布各一疋邊首木二疋戶曹鄕石手方成太等九名實役一日各木布各一疋外帑庫泥匠金尙得等六名實役一日各木一疋外帑庫
정조 22년 · 강
園所植木時園官徐直修等以下施賞有差
정조 22년 · 목
二月十三日始役三月初四日畢役園令率守護軍五十名案山直七十名植松木六萬九千二百三十四株經界自逌覲橋初頭宅溪西南邊逶迤至萬年堤間間補植自古西門上端內邊逶迤至棧道峴禦侮峴舊鄕校基靑龍東邊台峯外禁養界環植李木二千三百七十九株齋室近處大皇橋以下諸處環植栗木三千八百二十三株皇橋洞諸處環植柳木五百三十五株棧道峴禦侮峴內邊環植令徐直修宋厚淵今番以階役陞敍代給兒馬一疋監植衛將前僉使李泰協禁軍將口傳擬入衛將閑良盧致鳳巡山監官折衝金孝元出身崔俊起閑良李仁興閑良李春光加出監官出身金宗祿等各木布各一疋南陽人嘉善金壽昌木布各一疋帽子二立書員金元浹等二人自外營考例施賞守僕金在勤等四人各木布各一疋以上外帑庫庫直金漢濟自外營考例施賞守護軍五十名各布一疋米一斗案山直七十名各木一疋米一斗今番拾蟲時效勞米一斗代錢一兩分給木山直十名各布一疋今番拾蟲時別有使役錢一兩加給○差使員植松木七萬七千八百七十六株經界自古西門外洪範山西邊培養峙至星皇山西邊舊鄕校基第二白虎山腰下棧道峴西邊環植李木九千七百三十六株栗木九千八百七十七株雜木四千三百十七株經界自大皇橋以下皇橋洞及下甕峯左右環植柳木一萬七千九百株自逌覲橋至八達門環植差使員安城郡守曹允植䔉山僉使張世紈堤役加資兒馬帖一隻賜給監植知穀官嘉善崔命喆三年衛將除授壯勇衛折衝李珍國五年賞加本營別武士出身李天福二年內下筒箇一部木一疋閑良金尙業九年內下筒箇一部閑良崔漢億一年邊將承傳武兼宣傳官李鎭忠二年出六後陞敍御營廳別武士嘉善金禹鼎九年內下筒箇一部木一疋訓鍊習讀金德采一年內下筒箇一部木一疋植木監官嘉善盧大喆十年使役今爲十年邊將承傳擧行書吏羅殷述一年自外營考例施賞本營植木軍池泰寬等十九人以上自本營考例閑良二年初兼三年兼司僕其餘木二疋施賞減番亦依例○僧軍植松木六萬一千九百六十一株經界自古西門外東邊西池村臥牛川草峯培養峙星皇山北麓下端環植監植壯勇衛折衝安德恒三年賞加總攝僧哲學等二人各木布各一疋胡椒五升牌將僧戒弘等十一人各木一疋胡椒二升炊飯僧等煥等三人各木一疋僧軍八十六名各米一斗錢一兩○禿城募民植松木五千三百六十九株經界本城西北門外環植監植將校折衝李震福木布各一匹內下橡實六斗齋室橡實二石安城橡實一百五十三石龍珠寺橡實二石七斗合橡實一百五十七石十三斗內下松子八斗五升全羅監營松子四十斗右水營松子十三斗錦山郡松子五斗忠淸水營松子十二斗吾义鎭松子五斗經界自台峯皮脫處洪範山北麓下端古西門內外臥牛峴至植木諸處園軍京植木軍僧軍等播植靑松府栢子四十斗皇橋洞東麓下端內邊注秧自願秼平昌縣宋必大栢子小小木一萬三千株皇橋洞環植令本道考例施賞後狀聞北漢金啓源松木一千五百三十一株古西門外西邊環植令該廳木二疋布一疋施賞德源府李漢鳳栢子小木二十二株紅箭門內外左右邊環植令本道施賞○米六十石六升園軍僧軍山城募民糧米下錢九百八十五兩一錢五分募軍雇價及植木校卒糧料下都合植松木二十一萬五千九百七十一株李木一萬二千一百十五株栗木一萬三千七百株柳木一萬八千四百三十五株雜木四千三百十七株栢子木一萬三千二十二株橡實一百五十七石十三斗松子八十三斗五升栢子四十斗米六十石六升錢九百八十五兩一錢五分
정조 22년 · 강
萬年堤役告成命監董差使員曹允植等施賞有差
정조 22년 · 목
萬年堤疏鑿之役始自二月十三日命壯勇內使趙心泰主管外使徐有隣同爲董飭以安城郡守曹允植䔉山僉使張世紈爲差使員策應將校吏隸以下竝擇勤幹者差定器械多從冶所措辦內下錢前後凡六千兩以助役所又命差員等給價無得慳吝董役無得促迫判官中軍亦勿躬督俾便雇丁休息軍人之歸農者皆依願許施校吏等亦多減省改作御路于堤上無敢損民田其所犯者優給其價又遣別軍職鄭學耕等聚募軍僧軍園軍及京鄕校吏匠手等列坐堤上犒饋民情胥歡趋事甚力以四月十五日工告訖其東垌長一百八十五步廣十五步高九尺後堤植柳九十五株柀莎一層西垌長一百四十五步廣三十步高八尺有隱溝二處內托編結一層長一百二十一步南垌長一百五十一步廣十三步高九尺柀莎一層編結一層長一百二十步間間植柳北垌長一百二步廣十步高八尺北堤路上植松六百十二株凡周回五百八十三步塊星築石十二層地臺用步尺圓八十一步石築上層用量尺圓八十一步自地臺石至被莎處用木尺高十尺自被莎處至峯上用木尺高七尺垌內四邊被莎種菖蒲辛夷之屬上水門長十一步廣一尺五寸高二尺下水門長二十一步廣一尺六寸高一尺一寸水道自上洑至上水門長二百七十八步用軍丁一萬八千九百六十名募軍一萬六千五十六名面募軍一千一百六名廣州募軍八百九名京募軍五百八十五名園軍三百十五名僧軍八十九名有隣具別單以聞○監董差使員安城郡守曹允植䔉山僉使張世紈加資中軍柳文植半熟馬帖一隻賜給主薄崔翼陞敍參奉金應一直長陞敍策應裨將前萬戶沈公綽賞加監官嘉善徐大喆洪命淵邊將除授本營將校安德恒等三人御營廳將校金禹鼎訓鍊院習讀金德采各內下筒箇一部內營看役牌將金之鐸等三人各筒箇一部木一疋外營安城牌將安鎭福等二人各筒箇一部外營看役牌將曹順宅等四人各弓矢一部木一疋外營看役牌將金千鎰等八人各弓子一張米三斗外營安城牌將金光學等四人監官盧大喆等二人各木布各一疋外營廣州書吏朴景陽帖加策應書吏金在恒看役安城色吏金禹錫等二人石手邊首李福善各木一疋米三斗外營石手方順台等十三人各布一疋米二斗外營車運牌將林光國看役安城牌將金啓松等三人外營書吏羅殷述策應書吏安就等二人看役安城色吏金益快等二人泥匠邊手金尙得各木一疋外營禿城山城牌將李震福使喚旗手朴巨福等三人泥匠李京位等四人各布一疋外營本營軍池泰寬等十二人各木布各一疋內營策應書吏羅弘奎等二人令本府從願施賞訓局車夫劉完得等六人各木一疋自該軍門賞給
정조 22년 · 강
園所拾蟲人等施賞有差
정조 22년 · 목
是月初十日始園所拾蟲之役壯勇外使徐有隣狀啓以爲火巢加定後境界闊大植木各邑字內分授轉不分明臣與園官及兩差員十邑守令會同植木處所定界立標白花山內邊主峯葛峴內邊至第二白虎靑龍授園軍自古西門外西北邊第三白虎舊鄕校基至葛峴北麓草峯臥牛峴棧道峴東西麓授廣州自棧道峴南邊內外至禦侮峴金堂巖道古山石磚峴授安山自洪範山北標石東邊至防築洞北麓授果川自防築洞北麓脊至洪範山佛堂上脊鷹峯嶺標石授南陽自鳳鳥峯內外至上中下南山內外授水原自鉢峴路下內邊至項江洞路東至石串文侍郞補土處授振威自鉢峴路下西標石至項江洞路下老山里授陽城自星皇山內邊西麓至簑笠洞宅溪內外授僧軍自眞場內外鵲峴簑笠洞下端安寧防築洞授安城自星皇山東北麓兄弟井至水泆店後麓大皇橋皇橋洞授龍仁自星皇山西麓內外至培養峴北麓花山北麓授始興敎曰分授境界比前闊大如本府之大治所謂官隸難以派及況外此殘邑乎若非用民力必也雇軍丁其爲民邑之弊當如何哉莫如直以實入從實首實眞箇官隸只給糧資眞箇雇軍竝給雇價實爲務實之政以此意嚴飭本府判官及各該守令等俾各依此擧行而一有違越從後現發於繡衣之行自守臣難免違令之責又敎有隣曰日慹如此而拾蟲之役將始言念各邑守宰往來林木之中衝突負暄冒螫生繭其狀也長如在目其勢也宛若在己何況殘邑吏隸校卒之春而植役夏而拾役秋而構役役役年年偏苦者而曹而曺之效力至此尤不能暫釋此皆朝家所欲躬履而親檢之事也委之守臣尙有靡及之懷如十邑守宰十邑吏隸校卒之科外役力豈無軫念之擧乎今不別製濟衆丹一千錠廣濟丹三千錠淸心元一百丸分給守宰等處濟衆丹三千錠香薷散四百帖分給吏隸校卒等處卿其祇受後謄出此傳令頒示十邑守宰俾知爲所重之思曁于渠輩差使員兩人中除安城倅濟衆丹一百錠廣濟丹三十錠淸心元十丸給之園官頒給之數如之園屬處濟衆丹五百錠香薷散五十帖僧軍處濟衆丹二百錠香薷散五十帖亦爲分給又別定內營知殼官一人率勤幹將校六人植木習知軍四十一名各給糧資藥物與守宰分力各邑守宰率來下隸糧米依例上下饌價加數磨鍊竝與甘醬艮醬分給其下屬之居在道里稍遠者竝皆還送又以內營將校等督飭各邑有若檢飭下來者令外使嚴束而就各邑字內中最難拾而最遲滯處都授境界以念日爲限各邑守令等二十日平明一竝還送本府判官使之翌日還官其外未盡拾處齋郞及植木差員眼同與京牌將等看檢爲之○工旣告訖該留守其別單以上○知殼官崔命喆壯勇衛李珍國等八人各木布各一疋本營軍池泰寬等十九人使喚巡令手趙漢說等二名各木一疋本營待年軍金喜文等十名本營除案軍朴根成等二名各布一疋施賞後相間陞實以上竝自內營施賞訓局待年軍金得伊等十一名訓局除案軍丁來運等二名各布一疋禁衛營待年軍洪漢成布一疋竝自各該營施賞後相間陞實
정조 22년 · 강
命首任直長付司果以金應一擬其代
정조 22년 · 강
命金吾時囚金樂祖議處洪秉德勘放
정조 22년 · 목
金吾啓言前察訪金樂祖原情以爲昨年十二月渠以咸陽兼官十六日法華菴僧奉日等呈狀內今初八日夜半賊入菴中偸出乾杮三十貼及鍮器數箇爲僧徒見遂越墻逃走失足於墻外巖石上折脚之後隱伏一馬場許樹木之間翌朝匍匐入菴故數日治療矣今日身死云聞甚驚駭馳往其處依法檢驗仍審墻垣形止則內高三尺許外高十五尺餘其下果有巖石稄角甚多以法物洗身細加按摩則左脚果折左脇又有觸石之痕考之法文參以屍身自墜致命果無可疑故屍狀實因初不懸錄又不請覆檢云泛稱遲晚請刑推得情敎以除刑推議處又啓言金樂祖偏聽奸鄕之瞞告全時獄案之體重初不行査漫漶事實草草報營幾至重獄之倖逭誠極駭然請以此照律允之又啓言金川郡守洪秉德原情以爲査事肯綮惟在古冢之虛實尹山之眞假故渠乃搜覓朽板拾得零骨以明其眞冢參考譜牒謄出墓碣以證其假托務盡事狀枚報營門非止一再而辭不達意自歸模糊之科云泛稱遲晚請刑推得情敎以考律勘放後草記又啓言洪秉德笞五十收贖解見任別敍放送允之敎以如有功議各減一等
정조 22년 · 목
左諭善尹得孚入見如儀僚屬申大羽原任直閣南公轍隨入講說見講學廳日記
정조 22년 · 강
重推吏曹判書金載瓚
정조 22년 · 목
承旨李晩秀啓言承旨有闕政事取稟無得遲滯法例卽然而昨日左承旨洪義榮許遞傳旨啓下分付吏曹而今已踰日政稟尙不來言極爲未安不可無警請當該吏曹堂上推考敎以事未前聞況政稟事故相之言尙今不忘則此雖微事爲重臣慨惜當該判堂爲先從重推考
정조 22년 · 강
命密陽前府使尹㬘待待命拿囚
정조 22년 · 목
禁府啓請密陽前府使尹㬘發遣府羅將拿來敎以係是之次邑待待命拿囚
정조 22년 · 강
兵曹以寶城郡守尹敬喆等照律啓
정조 22년 · 목
兵曹啓言寶城郡守尹敬喆軍物係是陰雨之備而常時不卽修改有此執頉之擧從重推考杖八十收贖公罪施行允之敎以功減一等又啓言金堤郡守徐季修扶安縣監李允行沃溝縣監尹行喆樂安郡守李元臣谷城縣監金熙采等官門聚點係是黠戎之政則軍兵之間充老弱已極駭然器械服色之如是執頉亦甚疏忽竝從重推考各杖一百收贖公罪施行允之敎以徐季修功議各減一等李允行議減一等金熙采功減一等
정조 22년 · 강
有政吏曹判書金載瓚參議任希存進
정조 22년 · 목
以宋銓爲承旨朴宗甲爲知敦寧洪奭周爲注書鄭來百爲沃溝縣監
정조 22년 · 강
命驪州兩陵局內拾蟲未畢役處從便令陵官巡行拾除吏鄕校隸之效勞者量給糧米與買蟲雇丁卽以公穀會減
정조 22년 · 목
敎曰驪州英陵局內拾蟲之役其間畢役乎設有未畢役處如無更蔓之弊農時使役陵軍猶難況邑民乎卽以此意星火分付該邑依此擧行而兩陵局內未及畢拾處依園軍例從便令陵官巡行拾除至於吏鄕校隸之效勞爲數十日糧米亦依園所植木邑例量給竝與買蟲雇丁卽以公穀會減事一體分付事下諭于畿伯
정조 22년 · 목
時至具冕服出齋室禮儀使禮曹判書李祖源導詣版位四拜詣盥洗位盥洗詣各室神位前三上香祼鬯獻幣進幣瓚爵官吏曹判書金載瓚奠幣瓚爵官吏曹參議魚用謙進饌薦俎官兼戶曹判書金華鎭行初獻禮大祝第一室大祝副司果沈象奎第二室大祝副司果尹序東第三室大祝副司果金履永第四室大祝副司果尹益烈第五室大祝副司果申絢第六室大祝副校理嚴耆第七室大祝副司果徐有聞第八室大祝副司果鄭東榦第九室大祝副司果洪秀脕第十室大祝副修撰李羲甲第十一室大祝副司果金近淳第十二室大祝右通禮朴崙壽第十三室大祝修撰洪樂游第十四室大祝副司正李存秀讀祝文訖亞終獻官亞獻官右議政李秉模終獻官光恩副尉金箕性行亞終獻禮如儀行飮福禮望燎禮禮畢還入齋室
정조 22년 · 목
具遠遊冠絳紗袍出齋室乘輿出廟門外乘輦入弘化門至明政門外降輦乘輿由永淸門還內
정조 22년 · 강
命壯勇大將趙心泰水原往來間虎符仍佩該營及兼帶捕廳令前帥與他將兼察
정조 22년 · 목
敎曰萬年堤竣役後提調與內使明日當下往內使則往來間竝仍佩前帥及他將兼察可以聽傳敎者牌招分付
정조 22년 · 강
諭右諭善李城輔入侍
정조 22년 · 목
敎曰右諭善入城後聞欲以六品服登筵云先爲入侍事遣史官傳諭右諭善李城輔入侍後留待以當品章服相見禮爲之之意一體傳諭○敎曰聞史官回奏之言以夜過大享以予徹夜將事恐煩酬應有此辭贊云卿之入城有日凝竚之餘欣喜萬萬況享禮順成予亦穩在豈可踰日卽爲入來事更爲傳諭
정조 22년 · 강
遞禮曹參判尹得孚
정조 22년 · 목
因得孚呈辭敎以聞知申言以雜科試官尋單云職務果相妨本職許遞令該曹口傳付軍職
정조 22년 · 강
命右諭善李城輔閤門肅拜官敎令吏郞親傳相見禮今日爲之
정조 22년 · 목
敎曰右諭善李城輔今筵以行公於講銜膺命出肅然後相見行禮之意亦有筵敎使之閤門肅拜官敎令吏郞親傳相見禮今日爲之事令講學廳知悉
정조 22년 · 강
召見左諭善尹得孚右諭善李城輔僚屬鄭日煥申大羽于便殿
정조 22년 · 목
敎曰右諭善入侍左諭善同爲入侍僚屬入來於講學廳者亦爲入侍○城輔進伏於史官之後予曰卿是二品當就卿宰之座矣城輔曰惶恐不敢矣予曰然則與承旨同班好矣城輔曰此亦非賤分矣予曰旣以六品服登筵故不能就二品座者固有所執以曲副之意特許設席於史官之後仍爲就座可也城輔進前予曰年前一見之後屢勤招徠而誠意未孚幡然無期今爲講學而來企佇之餘極爲喜幸矣城輔曰匪分之職義難承膺而前後聖敎鄭重諄懇故謹此上來一伸延頸之忱矣予曰年前上來適値慶辰隔日之時酬應之暇悤悤一接而略聞說話亦足見所存矣經筵官之特遞蓋出必欲致之苦心而古之詢訪尙及於韋布匹庶況在招延之列者乎今番上來專爲講學而行禮之後固當勉留頻煩登筵俾獲資益是予之深所期望也城輔曰年前登筵伏蒙聖敎之勤懇而區區賤見實無所以仰答者矣聖聰不遺至今記念惶感之外不知所達矣予曰世道之責啓沃之任非不重矣而予則謂講學之任尤有所重書曰罔不在厥初生招延山林宿德之士正欲資沖年輔導之益必須誠心訓迪期有實效以副予惓惓之望也城輔曰臣蔑學淺識萬不近似於是任而聖敎若是諄諄實不勝惶蹙矣予曰從當頻煩召接而今日則相見禮時刻將近姑不暇他及矣卿之以六品服登筵雖有古人已例而此已過矣至於行禮之時不可不具章服此則兩宋先正已行之例亦可按而知也已有內賜品服於卿之從侄者卿須服此行禮而旣具品服不可無肅謝卿其出去先爲肅拜也城輔曰臣於講職豈有承當之望而聖敎及此雖不敢一向辭避以臣千萬不似之姿而着此不稱之服則實恐貽羞朝廷矣予曰卿今旣簉朝豈可不思勉留之方乎經筵官之銜所當還付而如或以此難安於去就之際則外面事體有不暇顧故此亦不爲矣卿須體此至意毋起遐心雖於講學之外屢登筵席隨事陳勉也今則日已晚矣只行相見禮講學則明再明間當爲之矣如非會講則兩諭善輪日進參不必同入此意亦須知悉也城輔將退予曰卿旣欲承膺於本職筵退時須就二品座而出去也城輔曰聖敎雖如此肅命之前不敢就座矣予曰此雖過矣而亦爲許之卿亦體予事事曲副之意此後則勿復辭巽也城輔先退予敎得孚曰右諭善今已承膺在卿亦與有幸矣卿名雖科目中人而卽亦山野之士自今以後兩卿迭相出入於講席予無憂矣卿須毋曰已老盡心交修也得孚曰如臣蔑學猥膺重任日日企佇只在右諭善之上來而今已幡然實不勝欣幸矣予曰因右諭善之固讓講學未免久曠今旣上來而所住亦近雖日日進講亦可爲之矣明日右諭善雖入來開講而卿亦入來溫習舊讀也予敎日煥曰爾之出入桂坊怳如昨日而今又以僚屬入來亦甚貴矣何年入桂坊乎日煥曰在於辛卯年矣予曰今幾三十年矣其間白髮殆不可復識顏面而筋力則尙不至甚變矣敎大羽曰似已見面而未能諦思矣僚屬之名乃是春桂坊之通稱也封册之前春桂坊不可如例差出而考之古史亦有太子諭善東宮僚屬之名諭善之職創設於顯廟朝而或行或兼本無定品故予之在春邸時朴聖源者以堂下爲之如故相徐志修者以正卿亦爲之僚屬之設亦倣此意而崇儒重道自是我朝家法今日之俗惟其不知待士也世道朝象日就卑下今番擇僚之必欲先蔭而後文蓋出崇儒之意爾等須知此意各加努力俾於出入講席之際常有觀感敬待之效也
정조 22년 · 강
元子行右諭善相見禮于集福軒外軒
정조 22년 · 목
元子與右諭善李城輔相見禮儀掖庭暑設元子拜位於集福軒外軒東壁西向諭善拜位於西壁東向俱設席僚屬拜位於楹外南行東向相見禮前三刻諭善及僚屬俱以黑團領詣講學廳前二刻詣閤外前一刻僚屬跪白內嚴元子具童䯻玉簪團領黑靴子以出就拜位西向立僚屬入就拜位再拜而出時至跪白外備司謁引諭善陞自西階就拜位僚屬分立於左右引儀唱鞠躬再拜興平身諭善頓首再拜元子頓首答再拜訖司謁引諭善出僚屬跪白禮畢僚屬以次出元子還內
정조 22년 · 강
講學廳以元子史略第一卷畢講自明日大學始講啓
정조 22년 · 강
召見諸閣臣于便殿命元子講學時閣臣一二員輪回隨入著爲式檢校提學鄭民始沈煥之檢校直提學李晚秀原任直閣南公轍李始源
정조 22년 · 목
是日元子與右諭善李城輔相見禮時予命諸閣臣同爲入見行禮後仍命入侍予曰今日日氣晴好相見禮順成今則左右諭善及僚屬出入輔翼必有日將之效予心甚充然矣民始等曰臣等年年獲睹盛禮之行睿質之動中規度比之昨年益覺儼然太平萬世其在斯矣臣等歡忭之忱何以形容萬一乎民始曰臣等適因言端有可稟定者矣昨年開講日臣等以環橋聽講之義仰請入參幸蒙特許獲睹盛儀其後講席只諭善一人入見故閣臣一二員每承命隨入矣今則左右諭善及僚屬輪回出入講席講官咸備事體益尊臣等旣非講官則循例隨入或涉未安宜有一定規式臣意則大朝召對入直閣臣隨入載在閣志蓋爲其有春秋兼銜俾記筵說及文義編入日省錄也冑筵講說亦不可無記載之事此後則依召對隨入例閣臣一員許參講席一以尊體貌一以伸下忱似好故敢此仰達矣予曰此事每欲下敎而未果卿等多有曾經宮僚之人而其中李晚秀其父故相卽講院初設之舊僚南公轍卽南輔養官之子爲念甘盤之舊使之隨入講席二提學自開講初適又頻頻隨入矣今則講席體貌果如卿奏此後則二提學檢校直提學原任直閣輪回隨入三閣臣若有事故他閣臣中一二員相議入參如或臨時未及周旋入直閣臣依召對入參例隨入事定式施行以此筵說載之講學廳日記內閣故事政院日記也
정조 22년 · 강
減下副修撰李羲甲春秋兼銜
정조 22년 · 목
羲甲與其父承旨泰永有春秋兼銜應避之嫌陳疏乞遞批下該曹稟處該曹覆啓請遞從之
정조 22년 · 강
行次對及藥院入診于誠正閣召見平安監司閔鍾顯
정조 22년 · 목
藥院日次請診鍾顯辭陛也○敎曰領敦寧右議政入侍○敎曰大臣旣入侍再明日次對進定於今日○予曰昨今年來兩山林繼登講席予心甚覺喜幸矣觀其外貌亦可知其山野之人而登筵周旋亦不生疏昨日筵席不就二品座亦不肯南行座而退就史官之後者雖是節次間小事而亦可見其鍊熟處矣予又曰僚屬今當造登講席而在外及言病者外只有年老二人矣時在外任者則麥秋後亦當上來參講此意自講學廳知委也予敎都承旨李晚秀曰昨日大祝請罪事果已詳考前例乎晚秀曰未及考出矣予曰昔在先朝時故相李天輔以太廟大祝亦有似此做錯而其時下詢有一守僕以故相南九萬事仰對云入太廟每事問豈不信然昨於祝板還安之際適因衣袖之乍觸以致酒爵之欹仄而事在讀祝之後不可更爲奠爵故使之添爵矣該大祝固當處分而亦不過生疏所致矣予敎鍾顯曰向筵亦已略諭而卿家此職便是箕裘之業關西一路非但關防重地自是貨賄出入之塗而近年以來升平日久趨末年利之輩日以益多風俗轉訛須於財賄上另加嚴謹也冡宰之出補箕伯係是左遷而今俗以外職爲華必不認以左遷矣西門銷鑰之重予豈不知而年前之以亞卿差遣蓋出於稍變其制之意故如李亨元之資歷未優朴宗甲之新擢亞卿者皆已爲之而時任冡宰之直擬大異於前日規模左相之意固知出於重其任而冡宰之職亞於大臣廟堂雖重豈可使寮相出外乎且君相一體好惡宜同而今番之事與予一洗近俗之本意有若相反然者而卿之爲此予以爲得人故雖已點下而左相事終爲慨然矣前箕伯亦豈必有才諝經綸之過人而當初之亞卿差遣旣出於矯俗畢竟之使其準瓜蓋取其廉謹卿則不但八座崇班且經冡宰重任其所惕念尤異亞卿予之加勉惟在於此矣其次則本府糴弊最難釐正而最多者壯營穀也當初二十邑之分定蓋已區別糴多穀貴之邑而今於二十邑之外又添六邑如義州等糴多之邑亦入其中云此則前伯生疏之致而外此各營各司之穀弊端不一卿須着意釐弊必爲較戶量穀而先從營穀須思其平均布置之方也至於定州碑役自有所重碑樣大小只令與碑閣相當而須勿妨農從便善爲也鍾顯曰臣於王事何敢不盡心而至於此地尤異他任實無稱塞之路矣司僕提調李時秀曰日前以玉轎改漆事仰稟而伏承置之之敎矣更爲奉審則非但漆渝牛筋所裏者亦有傷處莫重進御之轎有此傷損極爲未安不可不及今改備矣予曰其間有他轎之可以進御者乎時秀曰有春邸時進御轎子制度差小而改備之間可以進御矣予曰然則從便略改俾於數日間訖役也予曰雨勢漸緊而如此之雨似無太過之慮矣秉模曰此時一霈適當其可矣予曰念間可以食麥乎履素曰聞鄕人言則念間可食云矣
정조 22년 · 강
命當該大祝洪樂游拿問勘罪
정조 22년 · 목
大享讀祝後祝板還安之際有所失措以致酒爵之欹仄也
정조 22년 · 강
命執義李顯默掌令玄重祚獻納朴吉源正言金熙華朴宗京禁推
정조 22년 · 목
敎以肄儀進去次對懸病兩司諸臺竝禁推待下敎捧供以爲礪臺閣出入之人
정조 22년 · 강
推江原監司金履翼仍命江陵通川兩邑燒戶恤典依狼川例施行
정조 22년 · 목
右議政李秉模啓言頃伏奉狼川燒戶狀啓判付小殘戶身役蕩滌無役者還穀勿徵其餘大中各戶還穀亦令勿徵事及竝與江陵通川奠接形止狀聞之意分付該道矣卽見江原監司金履翼狀啓則枚擧狼川江陵通川等邑奠接形止仍以爲民家失火三邑一般而狼川之四十二戶則特蒙曠絕之恩典至蠲其身役與還穀江陵之五十二戶通川之七十六戶不得蒙一視之澤不無向隅之歎請令廟堂稟旨分付矣江陵通川燒戶狀啓啓下戶曹故卽爲取見則被燒日子或間一二日或間三四日卽一月終狀啓故狼川燒戶判付若曰江陵通川前月被燒民戶以其月終報來未免後時不爲措辭下敎至今如噎在中其間果已結構奠接乎爲敎蓋非兩邑燒戶之或遺聖聰實緣本道狀啓之便同月終則事當詳陳事實以俟處分而今乃循例附陳有若無端見漏不無向隅者然此已未安且燒戶恤典本是優異之恩外此還役蠲除等節係是格外特例何敢視以常典乎請該道臣推考狀辭置之從之敎以雖是常格之外豈可一施一否江陵通川兩邑依狼川例施行事分付
정조 22년 · 강
分揀光陽縣監李鍾淑拿處
정조 22년 · 목
右議政李秉模啓言向因光陽前縣監韓師鎭勒買奴婢査啓時縣監李鍾淑請令該府拿處有待麥秋捧傳旨之命矣追聞事實時縣監不過因營關査報加現之數而已別無關於査事恐有分揀之道矣從之
정조 22년 · 목
右議政李秉模啓言諸道守令之受由上京者數多云當此分糶課農之時曠官可悶請竝令該曹催促還官從之敎以仍令草記○吏曹啓言光州牧使徐瀅修黃州牧使金箕厚慈山府使李庚運溫陽郡守趙翼鉉淳昌郡守徐有榘信川郡守金龍淳白川郡守徐敎修俱已下去而淸州牧使李寅燮污川郡守朴趾源靑陽縣監李在翼身病沈重萬無起動之望云何以爲之乎敎以三邑守令之稱病不爲下去極爲駿然其中李在翼以重臣之弟必不稱病姑令調理下去其餘則所謂病狀俱非難强之症則焉敢曲循草記乎此草記還給今日內使之下送
정조 22년 · 강
遞弘文提學鄭民始
정조 22년 · 목
承旨李晚秀啓言弘文提學鄭民始除拜後連入闕中不爲肅謝請依定式推考敎以向來疏辭處義似然許遞
정조 22년 · 강
命領敦寧金履素沐浴下去時除下直
정조 22년 · 목
敎曰領敦寧今旣引接沐浴下去時除下直事傳諭
정조 22년 · 목
右諭善李城輔入見如儀僚屬鄭日煥內閣提學沈煥之原任直閣李始源隨入講說見講學廳日記○講學儀掖庭暑設元子座於集福軒外軒東壁西向諭善座於南壁北向俱設席又設拜位於元子座前當中東向講學時至諭善僚屬各一員俱以時服詣閤外元子具童髻玉簪團領黑靴子就座司謁引諭善陞自西階詣拜位與元子行拜禮後就座僚屬隨入立於楹外俟諭善就座俯伏於講席先設方席於楹間南行內侍置書案於元子座前司謁置書案於諭善座前僚屬挾册以入進講如儀講畢元子起立諭善亦起立還就拜位拜禮如初司謁引諭善出僚屬隨其後退出
정조 22년 · 강
知敦寧蔡弘履疏陳無敦寧乞遞批令該曹稟處
정조 22년 · 강
飭知義禁金思穆促令出肅
정조 22년 · 목
政院啓言知義禁金思穆旣入闕中不爲肅謝請推考敎以處義過矣牌招行公違牌勿捧傳旨又啓言知義禁金思穆來待闕外謂有情勢屢度催促無意承膺請從重推考敎以此啓辭勿施仍以前牌催促使之卽爲出肅
정조 22년 · 강
命禮曹參判開政差出
정조 22년 · 목
禮曹啓言式年雜科覆試今日當爲設場而本曹參判有闕未差請令政院稟旨差出以爲備員開場之地允之又啓言雜科覆試兩司無進參之員云請令政院稟旨擧行允之○政院以政官牌招開政兩司諸臺牌招進參啓允之
정조 22년 · 목
政院以翰東下諭後過限捧入禁推傳旨敎以許遞
정조 22년 · 목
以徐郁修爲大司諫柳耕爲執義鄭最成爲掌令徐有聞爲獻納沈達漢趙萬元爲正言閔台爀爲禮曹參判
정조 22년 · 강
遞大司諫徐郁修正言沈達漢趙萬元執義柳耕掌令鄭最成持平金和鍾趙秀民
정조 22년 · 목
郁修等違召敎以違牌臺諫及時帶抄啓文臣人員竝許遞政官牌招開政差出待下批牌招察任
정조 22년 · 강
遞禮曹判書李祖源參判閔台爀
정조 22년 · 목
政院啓言禮曹參判閔台爀再牌不進雜科覆試進去命下之後連事違召極爲未安所當更請牌招而係是一日三牌何以爲之乎敎以許遞今日政差出待下批牌招而聞入侍承宣言判堂亦以藥院難以進去云本職許遞亦令今日政差出待下批牌招○敎以雜科試官中觀象監提調徐浩修病不進前望單子入之待下批卽爲進去開場
정조 22년 · 목
以朴宗來爲大司諫尹羽烈爲執義李儒修爲掌令李德鉉鄭繼忠爲持平申漵金商雨爲正言趙宗鉉爲禮曹判書申耆爲參判申韺爲江華經歷
정조 22년 · 강
命忠淸監司韓用和査啓還下送逃囚延哥嚴飭跟捕分首從啓聞
정조 22년 · 목
用和以淸安縣延景勳擊錚辭緣査實事馳啓敎以所謂在逃之人諉之以尙未捉納所謂査啓卽所謂前樣也寧有如許紀綱道伯之奉行朝令何其太慢忽所謂延哥楊哥竝覈然後可以究竟而所謂延哥至今不爲捕捉何時可以出場乎似此狀啓不欲酬應還下送嚴飭跟捕更卽分首從啓聞一以懲頑習一以除諸人滯囚之弊事該房承宣書目題送
정조 22년 · 강
行諸承旨持公事入侍于誠正閣召見藥院提調李祖源
정조 22년 · 강
命進御生脈散自今日煎入
정조 22년 · 목
諭善李城輔入見如儀僚屬申大羽檢校直提學李晩秀原任直閣李始源隨入講說見講學廳日記
정조 22년 · 강
諭右諭善李城輔使之明日登筵
정조 22년 · 목
敎曰再昨見卿之後昨欲更見而聞於知申知卿入來講學廳又欲待今日引接而今日亦已入來於講學廳云更令造朝於賓廳近處勞卿甚矣勢將稍待來朝當引接此意遣入侍史官傳諭于右諭善○敎曰儒臣明當造朝之意附奏於史官矣儒臣經筵之銜雖曲副當以經旨叩問明日朝講爲之儒臣則旣有前例使之同入此意更爲傳諭
정조 22년 · 강
遞禮曹判書趙宗鉉
정조 22년 · 목
敎曰未肅拜禮曹判書許遞政官牌招開政差出待下批牌招雜科卽爲設行○敎曰雜科尙未設行云新除授禮曹判書待下批牌招使之卽爲進去昨夜參判肅單事誤傳之中官及司謁令內侍府掖庭暑嚴加勘罪
정조 22년 · 목
以趙尙鎭爲禮曹判書
정조 22년 · 강
設雜科覆試陰陽科試官提調李聖圭譯科試官提調徐邁修醫科試官提調沈煥之律科試官刑曹參議南公轍
정조 22년 · 강
命知義禁金思穆以前牌催促
정조 22년 · 목
政院啓言知義禁金思穆昨日飭敎之下終不承膺莫重命牌經宿闕外萬萬未安請從重推考敎以勿施前牌催促
정조 22년 · 강
大司成鄭大容疏陳先壠有事乞賜數朔長暇賜批許之
정조 22년 · 강
遞承旨金祖淳以李肇源代之前望也
정조 22년 · 목
諭善尹得孚入見如儀檢校直提學李晩秀隨入講說見講學廳日記
정조 22년 · 강
命嶺南還穀加分依狀請施行
정조 22년 · 목
備邊司啓言慶尙監司李亨元狀啓以爲賑資農糧專靠還穀而以其應分之數間多難繼之處年例應加分外參量許施事請令廟堂稟旨分付矣本道應加分數非不多而沿邑民情猶患不足加請之啓無歲無之今亦有難靳持依所請許施而今年則依近例量宜畢分給後實數登聞此後一依湖南覆啓行會施行之意請分付允之
정조 22년 · 강
遞大司諫朴宗來副應敎李魯春以宋銓沈象奎代之竝前望也
정조 22년 · 목
宗來等未肅拜也○敎曰新除授大司諫先入侍後謝恩
정조 22년 · 강
行次對及朝講于熙政堂領事李秉模知事金文淳特進官李祖源李鼎運參贊官李泰永大司諫宋銓侍讀官金銑檢討官李羲甲持平鄭繼忠注書洪奭周別兼春秋金履永兼春秋承膺祚
정조 22년 · 목
左諭善尹得孚入見如儀僚屬鄭日煥內閣檢校直提學李晩秀隨入講說見講學廳日記
정조 22년 · 강
罷有司堂上李書九職
정조 22년 · 목
右議政李秉模啓言備局有司堂上李書九向來申飭之後尙不行公請施罷職之典從之
정조 22년 · 강
命仁同府蘇弊間該府使準瓜者隨履歷移陞著爲式
정조 22년 · 목
右議政李秉模啓言頃因仁同邑弊釐正事草記批旨內該倅窠別作階梯履歷之歧然後人羡其官官自得人此則更與左相及曾經銓堂人詳議草記事命下矣諸議或以爲武倅中未經邊地者考其聲績許以邊地履歷未經防禦者許以防禦履歷庶爲激勸蘇革之一助而非邊地非防禦而用其履歷名實相左事甚苟簡恐不如另飭銓曹日後差遣之時無論文武拔例擇差不謹之銓堂隨時論責雖無聳動之效似爲悠久之道矣敎以官方之於擇人別無關係而中人以上爵祿必爲磨鈍礪惰之資近來凡有擇差之命先取於履歷者雖甚無義亦由於俗規之不得不然大抵居銓者平日無心草之人才臨政膜索何以副急塞責所以俾作官方階梯兼欲民邑蘇弊者也非不苟且卽亦循例制治之一端今若只令另擇決知其不能食其效事有關於民邑則興一利不若除一害區區官方何足較絜乎限蘇弊間準瓜於該邑者各隨其人履歷未經邊禦者擬邊禦無得作散遞來待移陞然後差代略放蔭窠五考十考連上守令收用之例爲可以此定式分付銓曹書之御覽官案中該窠以爲遵行之地
정조 22년 · 목
承旨洪仁浩啓言大司諫宋銓旣有朝講時先入侍後謝恩之命則講筵退後所當肅拜後登筵而仍爲就座徑先進前有損臺體請推考從之
정조 22년 · 강
大司諫宋銓避嫌賜批
정조 22년 · 목
避嫌略曰臣肅命之前仍參賓對至被承宣之請推昏謬所致大損臺體其何可仍冒於臺次乎請命遞斥批以勿辭○正言申漵處置以爲大司諫宋銓引嫌而退講筵賓對先後有異未肅仍參有損臺體請遞差從之
정조 22년 · 강
以李勉兢爲承旨前望也
정조 22년 · 강
遞知敦寧蔡弘履
정조 22년 · 강
命注書李南圭先汰後拿承旨洪仁浩遞差
정조 22년 · 목
政院啓言今日臺啓中下諭啓辭以依啓承批而擧條中漏落不書以至啓下當該注書所當重勘何以爲之乎敎以注書之漏落雖甚可駭該房之捧入亦是不察注書先汰後拿承旨遞差
정조 22년 · 강
以蔡弘遠爲禮曹參議口傳也
정조 22년 · 목
禮曹啓言雜科覆試時本曹參議有關之代請令政院稟旨差出以爲備員擧行之地允之○以政院政官牌招啓辭敎以令該曹口傳差出○弘遠違召敎以只推仍以前牌更招使之先進去後謝恩
정조 22년 · 강
命知義禁金思穆違召委折問啓
정조 22년 · 목
政院啓言知義禁金思穆昨今飭敎何等截嚴而前牌屢降無意承膺請從重推考敎以處義之太過可謂求說不得何以如此委折問啓
정조 22년 · 강
承旨李相璜陳疏乞郡命慈山倅改差差其代
정조 22년 · 목
敎以家貧親老不但通朝之所知是誰之家而年前除郡何以官享見其疏何可例批昨日還下送之守令似未及發程慈山倅改差令該曹口傳差其代將老下往榮養仍使官享於其先故祠版此上疏還給
정조 22년 · 강
以李相璜爲慈山府使口傳也
정조 22년 · 강
命領敦寧金履素溫陽下往時京畿監司及差使員等依例陪行
정조 22년 · 목
京畿監司李在學以領敦寧金履素溫陽地下往時依書目回題不爲陪行事馳啓敎以以近日體例日紊之時何必爲此除弊之擧乎卿及差使員等陪行依例磨鍊事回諭
정조 22년 · 강
遞同義禁林濟遠以李漢豊代之前望也
정조 22년 · 목
政院啓言義禁府都事來言時囚宋益鼎洪樂游當爲捧供而知義禁金思穆問啓入啓權犲未肅拜同義禁林濟遠在外只有判義禁趙宗鉉一人不得備員擧行云請知義禁權▣卽爲牌招允之敎以在外堂上許遞前望單子入之待下批亦爲牌招
정조 22년 · 강
黃海監司李義駿疏陳民瘼賜批
정조 22년 · 목
疏略曰臣於一道之民隱物情不無領略其大體者蓋一道弊端都是錢穀上爲病耳臣請先以最爲臣弊者言之夫執錢之法始起於下邑之吏胥邑宰效尢而推上於營門終又推上於上司列邑市直一或低下則自京司還下送執錢不已至有不除馱價之說乃於行會中大書特書雖以內閣之尊重視若常事屢度行會而厥或不從則雖道伯無所顧藉論題相續必以穀貴邑移定然後乃慊於心內閣如此故他司亦然京司如此則營邑尢可知逐利忘義滔滔成風反以士夫而學吏胥之爲若是而民何以支吾也蓋鑄字價米設施之初均排各邑一依詳定例作錢故邇來十有餘年未嘗爲民弊到今忽變成憲必欲創出新規此直由一二未經事之閣臣爲吏胥輩所慫慂不識事體之致原其情則雖不足深責而顧其弊則至於貽害齊民此豈細故哉惟臣以冑筵舊物久近淸光故決知其非出聖志而或恐眩惑衆聽屢度防塞迄今相持者也若只自下彌縫而不卽上聞打破疑端則及臣遞歸之後如川復決莫可防遏害及於民而怨歸於上自是必至之勢當是時也雖家諭而戶說終無以解其惑矣大抵一道弊端旣是錢穀上受病而若論受病之所因則良以內外經費專靠於還耗故耳今海西一路竝會內外各穀不過六十二萬三千九百石零而民戶爲十三萬六千餘戶人口爲五十七萬七千二百零若總一道而論之則實有人多穀少之患以其有許多作錢條故不能裒多益寡而分排失均乃反人少穀多每於價高處先受其害駸駸然遍及沿野諸邑而無一邑有豐儲者臣嘗考諸謄錄則昔在肅廟丁酉留庫條凡十九萬二千六百石零至先大王癸已猶存成數而所減比丁酉不過爲一千五百石零而已自是以後加分歲增迤到今年實留庫僅爲六萬七千七百石零以此分排一路則雖一月之糧太半不足若値大歉將若之何蓋甲午以後變通加分厥數浸多若其零瑣者臣未暇一一枚擧而其中壬寅所劃內閣鑄字價爲二萬五千九百石零甲寅丁巳兩年所劃壯營條爲四萬六千石零乙卯臣營狀請加分爲四萬四百石零都合爲十一萬二千五百石零而臣營請得條則是留庫中加分者也鑄字價及壯營條則是分留中盡分者也臣營加分條乃於癸丑大歉後以還穀之停退夥然支放因以減縮故前道臣李泰永狀請變通者而丙辰因朝令停退條中四分之三旣已捧上則支放充給之外猶多剩數故前道臣徐邁修償債時以此或救弊或防役而到今一道巨瘼無過於加分則實有輕重緊歇之殊而前人已成之事亦難變更故就其救弊防役條中最緊而不可廢者雖仍舊貫而方以折米二萬二百石還作留庫條而惟此鑄字價米名色旣涉苟簡若直爲革罷還付分留條則可以尊朝廷於日月之上而有非藩臣所敢陳請者無已則一依創始之例只以詳定價平均分排於原定各邑則數旣不多似不足爲害而終不如分留之爲便民若其移劃壯營者係是軍餉固是不可已者而軍餉之法二留一分自是常憲今作盡分條殊失備不虞之意而逐年盡分則非但目下已爲民瘼若値歉歲則欲爲徵斂乎於民爲巨弊欲爲停退乎於營爲缺餉今縱不能爲二留一分之法其所移劃實自常平管餉自備等三穀而來者若依原式半留半分則於營有積貯於民爲除弊而留庫條縱不如癸巳以前若總其大數則足可爲十餘萬石矣蓋還多之弊海黃二州及鳳山信川殷栗安岳等六邑最其甚者也海州則臣以各穀數萬包略略分送於穀少邑以紓目前之急而安岳則前郡守李始源筵奏而減却者亦近二萬包矣惟是黃鳳信殷其弊自如殷栗則以被災尤甚邑矯革之方不容少緩故僅於營穀加分條中以千餘石移作留庫條而不足爲實惠信川則姑乏善策若優得留庫條分排諸邑則亦足以對揚聖德永除民弊矣夫道內各邑幅圓甚廣故各坊之民受還於各倉者近或五六十里遠或七八十里最遠者或至百里而其所受還者擧多皮穀又必盡分乃已故多或數十石少不下十餘石況其穀品率多麤劣空殼過半徒費輸運之勞故初不受去而往往歇價放賣空手而歸及至收糴之日以穀則氷崖雪嶺有牛馬顚踣之患以錢則蔀屋蝸室有杼軸俱空之歎故富者百計圖免貧民惟思遠走而其所責應者鞭扑狼藉闔境嗷嗷若不保朝夕況又加之以執錢之擧雖當穀賤時必以高價勒徵於納糴之際計其輸運之勞石子之價加升之數人情之費假使小米一石價爲三兩者勒捧五兩已爲長利而若又不除馱價則將又加徵一倍矣第今經費旣未得別般措手之方則作錢之擧終有所不擭已者若果謹守常憲一以詳定價均排各邑則在平歲於民縱有所失在歉歲於民殊有所得而其於國家較數歲之中折長補短絯以計之則反勝於從市直此實爲官民俱便之道從今以後凡干作錢之爲公用者一以詳定例擧行與田稅大同同爲惟正之供則益光聖德而永有辭於來世矣第念臣在任周年不能擧職者非止一二伏乞所陳民弊畵一變通仍勘臣不職之罪批以旣非軍餉又異民食而校書館釐弊條壬辰劃屬關西穀特出權宜之擧間因移屬本道近又內閣之往復葛藤宜乎卿之難安蔽一言曰無其穀則無是恥依卿所請特爲革罷還付分留條尊朝廷於日月之上云者卿言誠是矣卿以胄筵舊僚有此無隱亦可謂不負特畀至於營餉之半分事償債穀勿分事穀多處均分事亦當言下卽施猶未知其事勢竝令廟堂詳問該堂及曾經道伯人於籌坐時後日賓對回啓以爲蘇弊捄瘼之地附陳作錢之弊其爲傷財病民孰甚於是亦令廟堂講確革其弊而充其代之方以聞卿其勿辭察任
정조 22년 · 강
判尹朴宗甲疏辭新資賜批
정조 22년 · 목
批以卿其勿辭上來行公
정조 22년 · 강
以李鼎揆申耆沈晉賢李海愚爲承旨竝前望也
정조 22년 · 강
命禮曹參判口傳差出
정조 22년 · 목
禮曹啓言雜科覆試時本曹參判有闕之代請令政院稟旨差出以爲備員擧行之地允之○以政院政官牌招啓辭敎以口傳差出
정조 22년 · 강
命報恩前縣監宋益鼎定配忠淸監司韓用和越俸五等大祝洪樂游議處
정조 22년 · 목
義禁府啓言報恩前縣監宋益鼎原情以爲渠到任初邑民幼學崔景得呈狀內常漢朴重光勒葬其母於渠累代墳山單案云躬審摘奸後以其壓逼當禁置朴漢於落科仍捧掘移侤音矣過限不掘更爲詰問之際直發悖說甚至有投書却辱故枚報事實依營題三次刑推後仍囚矣十二月初一日其父身死云聞卽放送而以其未及營決故待其過成服初六日使之還囚今此道査中初二日放送初五日還囚云葬前還囚者實是不知定式之罪而至於未成服云云有不勝驚惑者旣給成服之由則寧有不耐一兩日而遽然還囚之理乎至於用棍一款官門聚點時重光之兄興才身係軍額頑不待令果以師律棍治此則初無關於本事云請刑推得情敎以王府關和信如金石風化所係孝理爲先則爲幺麼一邑宰所恣意破壞者寧不駭痛之甚乎法典內除非應坐爲奴婢雖鞫獄重囚有遭故者例許葬前給暇山訟胡大事也設又有發惡官前之罪比之鞫囚輕重亦果何如則渠敢用無於鞫囚之法乎卽此爲斷案所謂成服前後一日之相左相符特緦功之察也事旣發覺之後一有低仰前勘之李夏保不亦冤乎該倅宋益鼎施以定配之典本事差殊於夏保故處分未免減一等而只勘該倅勿問道伯何曾聞如許國綱乎當該道臣韓用和爲先越俸五等以爲諸道營邑忽於守法重倫者之戒又啓言大祝洪樂游原情以爲莫重肅敬之地宜盡審愼之誠而還奉祝文之際不善周旋以致坫爵之欹傾罪合萬殞云曾經侍從請議處允之
정조 22년 · 강
遞承旨李泰永以李始源代之又遞李鼎揆及始源以徐龍輔尹致性代之竝前望也
정조 22년 · 목
政院以鼎揆在慶州地啓請乘馹上來敎以許遞解由未出人勿施前望單子入之
정조 22년 · 강
諭右諭善李城輔同爲入侍於召對
정조 22년 · 목
敎曰今日欲於召對見卿同爲入侍事遣史官傳諭于儒臣
정조 22년 · 강
命知義禁金思穆重推斯速肅命
정조 22년 · 목
政院啓言問啓事命下矣問于知義禁金思穆處則以爲臣之遭罹憯誣四至必欲甘心如非我聖上至仁厚德何能保有今日也至於官職去就爲人臣而得此題目將何以彈冠於搢紳之列云矣敎以廉防屢伸豈可更事處義乎從重推考使之斯速肅命
정조 22년 · 강
以李祖承爲禮曹參判口傳也
정조 22년 · 강
行護軍李城輔陳疏賜批